রাজ্জাক সাহেবের সাথে আমার পরিচয় হয় ১৯৩৪-৩৫ সালে। টিচার্স রুমে আরও স্যার আছেন, তার ভেতরে আমরা গেলে পরে বলতেন, এই সরদার বয়েন। এইভাবে টিচার্স রুমেই তাঁর সাথে আমাদের পরিচয় ও সম্পর্ক। আমরা তখন ছাত্র। তখনই তিনি সবাইকে জ্ঞানের কথা বলে আকৃষ্ট করতেন। এটা প্রফেসর রাজ্জাকের একটা বিশেষ গুণ। তাঁর কোনো বাছ-বিচার ছিল না, তিনি সাজ্জাদ হোসেনরে ভালোবাসতেন — মুনীর চৌধুরী, রবি গুহ ও সরদার ফজলুল করিমকেও ভালোবাসতেন। তাহলে শোনো, আমি, রবি গুহ — ওঁর বাড়ি ছিল মুন্সিগঞ্জ, আমি রবিদা বলে ডাকতাম। রবি গুহের বাড়িতে আমাকে বাদ দিয়ে কোনো ফাংশন হত না — আর নাজমুল করিম এই তিনজন ছিলাম হরিহর আত্মা। প্রফেসর রাজ্জাকের বাড়ি যাবার জন্য আমরা কোথায় মিট করব তা আগেই ঠিক করা থাকত। তখন তো ছুটি ছিল রোববারে। তখন আমাদের একটা কথা ছিল, “রাজ্জাক স্যারের বাসায় যাইবেন নাকি আজকে?” রবি গুহ ও নাজমুল করিম বলতেন, সরদার চলেন যাই, কিছু খাইয়া আসি। রাজ্জাক সাহেব নিজে বাজার করতেন। মাছ, মাংস যা যা দরকার সব কিছুই কিনে আনতেন। উনি নিজ হাতে রান্নাও করতেন। এখন যেখানে লাইব্রেরি হইছে ওখানে উনার বাসা ছিল। ভিসির বাসার উল্টো দিকে চায়নিজ প্যাটার্নের একটা বিল্ডিং ছিল, ওখানে উনি থাকতেন। আর উনি রিটায়ার করার পর থাকতেন বনানীতে। সেখানে ভাতিজা-ভাতিজী আর তাঁর ভাবিও থাকতেন।